شمشاد بیگم

**شمشاد بیگم** ( 14 اپریل 1919ء -  23 اپریل 2013ء)  ایک بھارتی گلوکارہ تھیں جو ہندی فلم انڈسٹری کے پہلے پس پردہ گلوکاروں میں سے ایک تھیں۔ شمشاد بیگم بھارتی فلموں میں پس پردہ گلوکاروں کی صف اول کی کلاسیکل گلوکارہ تھیں اور وہ اپنی منفرد آواز کے لیے جانی جاتی تھیں۔ وہ 1919ء میں 'پنجابی مان جاٹ مسلم' خاندان میں پیدا ہوئی تھیں۔ انھوں نے ہندی، بنگالی، مراٹھی، گجراتی، تمل اور پنجابی زبانوں میں 6000 سے زیادہ گانے گائے تھے اور ان میں سے 1287 گانے ہندی فلمی گانے تھے۔ 1940ء کی دہائی سے لے کر 1970ء کی دہائی کے اوائل تک کے ان کے گانے کافی مقبول رہے ۔

## ذاتی زندگی
شمشاد بیگم 14 اپریل 1919ء کو برطانوی ہند کے امرتسر میں پیدا ہوئیں اوہ ممبئی میں اپنی بیٹی اوشا رترا اور داماد کے ساتھ رہتی تھیں۔ انھوں نے گنپت لا بٹّو سے شادی کی تھی جن کا 1955ء میں انتقال ہو گیا تھا۔

## پیشہ وارانہ زندگی
شمشاد بیگم نے آل انڈیا ریڈیو سے اپنے فنی سفر کا آغاز 16 دسمبر 1937 میں کیا۔ ان کی صاف اور واضح آواز کو سامعین نے بہت پسند کیا جس کی وجہ سے جلد ہی انھیں سارنگی نواز استاد حسین بخش والے نے اپنی شاگردی میں لیا۔ شمشاد بیگم کی آواز سے تو سامعین کی شناسائی تھی ہی مگر لوگوں کو ان کا چہرہ دیکھنے کا موقع 1970 کی دہائی میں ملا، کیونکہ وہ اپنی تصاویر کھنچوانے سے ہمیشہ کتراتی تھیں۔ انھوں نے برصغیر کے نامور موسیقاروں او پی نیر اور نوشاد علی کے ساتھ کام کیا اور ان کے ساتھ گانے والوں میں لتا منگیشکر، آشا بھونسلے اور محمد رفیع شامل تھے۔ لاہور میں موسیقار ماسٹر غلام حیدر نے ان کی آواز کو مہارت کے ساتھ چند ابتدائی فلموں میں استعمال کیا جن میں 1941 میں بننے والی فلم خزانچی اور 1942 میں بننے والی فلم خاندان شامل ہیں۔ انھیں یہ بھی اعزاز حاصل ہے کہ انھوں نے پہلا مغربی طرز کا گانا ’میری جان سنڈے کے سنڈے‘ گایا۔ ان کے گانے آج بھی اتنے ہی مقبول ہیں جتنے آج سے 50 سال قبل تھے اور کئی گلوکاروں اور موسیقاروں نے ان کے گانوں کے ری مکس تیار کیے جو بے حد مقبول ہوئے۔ انھیں 2009 کے دوران پدم بھوشن اعزاز سے نوازا گیا۔ شمشاد بیگم 1944 میں ممبئی منتقل ہو گئیں جہاں انھوں نے کئی شہرہ آفاق فلموں میں گانے گائے اور آج بھی وہاں اپنی بیٹی کے ساتھ قیام پزیر ہیں۔ شمشاد بیگم کی 94ویں برس کو پہنچنے کی خبر جب عام ہوئی توشائقین حیران رہ گئے کہ شمشاد بیگم تو28فروری 2007کو طویل علالت کے بعد انتقال کر گئی تھیں۔ دراصل راگنی کے نام سے مشہور ماضی کے مقبول اداکارہ شمشاد بیگم نے طویل علالت کے بعد لاہور کے ایک اسپتال میں دنیا سے رخصت ہوئیں۔ خوبصورت آنکھوں کی وجہ سے راگنی کو آہو چشم کے نام سے پکارا جاتا تھا۔ انھوں نے 1940میں اپنے فلمی کیریئر کا آغاز کیا اور قیام پاکستان سے قبل اور بعد میں متعدد فلموں میں مرکزی اور کریکٹر رول کیے۔ ان کی مشہور فلموں میں انار کلی، گمنام، صاعقہ اور دیگر کئی شامل ہیں جبکہ’ شاہجہان‘ میں گلوکار اور اداکار سہگل کے ساتھ ممتاز محمل کا کردار ادا کیا نیز’ انار کلی‘ میں نورجہاں کے مقابل ویمپ کے کردار نے بھی بھر پور مقبولیت پائی۔ اسے فلمی صنعت کی لعنت کہئے یا حالات کی مار‘کہ راگنی طویل عرصہ سے فردوس مارکیٹ گلبرگ کی ماڈل کالونی میں اکیلی رہ رہی تھیں۔ ان کے جواں سال اکلوتے بیٹے کا نیویراک میں کینسر سے انتقال ہو گیا تھا جبکہ اکلوتی صاحبزادی شوہر اور بچوں کے ساتھ کراچی رہتی ہیں۔ راگنی نے داماد یا مرحوم بیٹے کی اولاد کے پا س نیو یارک رہنے کی بجائے اس کمرے میں آخری دن گزارنے کا فیصلہ خود کیا تھا۔ اس کے علاوہ شمشاد بیگم ایک کلاسیکل گلوکارہ کا نام بھی تھا جو سائرہ بانو کی نانی تھیں جن کا انتقال 1998 میں ہوا تھا۔

## وفات
شمشاد بیگم کا انتقال 23 اپریل 2013 کو طویل علالت کے بعد ممبئی میں ان کی رہائش گاہ پر ہوا۔ وہ 94 سال کی تھیں۔ ان کو ایک چھوٹے قبرستان میں دفن کر دیا گیا۔

وزیر اطلاعات و نشریات منیش تیواری نے کہا، "فلم انڈسٹری نے اپنے ایک انتہائی ہمہ گیر گلوکارہ کو کھو دیا ہے۔ شمشاد جی کے گانے کے انداز نے نئے معیارات قائم کیے۔ ان کی مدھر آواز نے طاقتور بول کے ساتھ ہمیں ایسے گانوں سے نوازا جو آج بھی مقبول ہیں۔" وزیر اعظم منموہن سنگھ نے کہا کہ "وہ غیر معمولی صلاحیتوں اور قابلیت کی مصور تھیں اور انھوں نے اپنے طویل کیریئر میں جو گانوں کو پیچھے چھوڑ دیا ہے ، جو انھوں نے 1937ء میں اے آر کے ساتھ شروع کیا تھا ، وہ محبت کرنے والوں کو راغب کرتے رہیں گے۔"

## ایوارڈ
2009ء میں شمشاد بیگم کو بھارت کا تیسرا بڑا شہری اعزاز پدم بھوشن ایوارڈ سے نوازا گیا تھا اسی سال انھیں موسیقی کی دنیا میں ان کی بیش قیمت خدمات کے لیے او پی نیّر اعزاز سے بھی نوازا گیا تھا۔

## حوالہ جات

زمرہ:1919ء کی پیدائشیں
زمرہ:2013ء کی وفیات
زمرہ:اردو زبان کے گلوکار
زمرہ:امرتسر کی شخصیات
زمرہ:بالی وڈ پس پردہ گلوکار
زمرہ:بیسویں صدی کی بھارتی گلوکارائیں
زمرہ:بیسویں صدی کے ہندوستانی گلوکار
زمرہ:بھارتی فلمی گلوکارائیں
زمرہ:بھارتی گلوکارائیں
زمرہ:بھارتی مسلم شخصیات
زمرہ:پدم بھوشن وصول کنندگان
زمرہ:علوم و فنون میں پدما بھوشن اعزاز وصول کردہ شخصیات
زمرہ:نعت خواں
زمرہ:ہندی زبان کے گلوکار
زمرہ:پنجابی زبان کے گلوکار